यशस्वी जायसवाल ने इस साल कूच बिहार ट्रॉफी में 500 से ज्यादा रन बनाए थे। गौरतलब है कि यशस्वी जायसवाल बेहद गरीब परिवार से आते हैं। दो भाइयों में छोटे यशस्वी उत्तर प्रदेश के भदोही जिले के रहने वाले हैं। उनके पिता भदोही में ही एक छोटी सी दुकान चलाते हैं। यशस्वी बहुत छोटी उम्र में ही क्रिकेट का सपना लेकर मुंबई पहुंच गए थे। वह पहले एक डेयरी में काम करते थे और वहीं सोते थे। डेयरी मालिक ने बाद में उन्हें नौकरी से निकाल दिया। यशस्वी उस वक्त महज 11 साल के थे। उन्होंने दशहरा पर्व के दौरान आजाद मैदान में लगने वाले मेले में गोलगप्पे तक बेचे हैं।